Mannerheimin Lastensuojeluliitto Lausunto 18.5.2012

Sisäasiainministeriölle

|  |
| --- |
| **Lausunto luonnoksesta hallituksen esitykseksi eduskunnalle laiksi ulkomaalaislain muuttamiseksi; alaikäisten säilöönotto**  Mannerheimin Lastensuojeluliitto (MLL) kiittää sisäasiainministeriötä mahdollisuudesta lausua asiassa. Luonnoksessa on otettu kiitettävästi huomioon lapsia koskevat kansainväliset velvoitteet ja suositukset. Lakiesitys johtaa toteutuessaan siihen, ettei ilman huoltajaa olevia lapsia oteta säilöön lainkaan. Tämä parantaa lasten perus- ja ihmisoikeuksien toteutumista. Lapsen oikeuksia vahvistaa myös esitykseen sisältyvä aiempaa tarkkarajaisempi määrittely niiden tilanteiden varalle, joissa lapsi voidaan ottaa säilöön huoltajansa kanssa.  MLL tahtoo esittää eräitä tarkennuksia esitykseen ja kiinnittää huomiota ennen kaikkea seuraaviin asioihin:   * lapsen perus- ja ihmisoikeuksiin puuttuminen * lapsen edun ensisijaisuus * lasten yhdenvertaisuus * lapsen näkemysten selvittäminen * iänmääritys * säilössä pitämisen kesto * säilöönottotilat   Perus- ja ihmisoikeuksiin puuttuminen  MLL korostaa, että alaikäisiä säilöön otettavia lapsia on kohdeltava yhdenvertaisesti muiden lasten kanssa riippumatta heidän tai heidän vanhempiensa taustasta tai ominaisuuksista. Heillä on samat oikeudet kuin maassa jo olevilla lapsilla. Säilöönotolla puututaan vakavasti perus- ja ihmisoikeuksiin. Säilöön ottamisen on oltava mahdollista vain äärimmäisen poikkeuksellisissa tilanteissa ja mahdollisimman lyhytaikaisena. Alaikäisen pitäminen päivä- tai viikkokausia säilössä on vakava perus- ja ihmisoikeusloukkaus, mikäli se ei täytä perus- ja ihmisoikeuksien rajoitusedellytyksiä.  Lapsen edun ensisijaisuus  Lapsen oikeuksien sopimuksen mukaan kaikessa lainsäädännössä ja hallintotoiminnassa on asetettava lapsen etu ensisijalle. Säilöönottoa koskevissa ratkaisuissa joudutaan usein harkitsemaan monenlaisia tekijöitä. MLL huomauttaa, että kyseessä olevan lapsen intressit on kuitenkin aina asetettava määrääväksi tekijäksi. Ratkaisuvaihtoehdoista on valittava se, joka parhaiten toteuttaa kyseisen lapsen etua. Lapsen edun selvittäminen edellyttää, että kyseessä olevalle lapselle annetaan mahdollisuus ilmaista näkemyksensä asiassa.  MLL pitää lapsen edun ensisijaisuuden periaatteen näkökulmasta arveluttavana, että esityksessä todetaan säilöönoton kieltämisen vaikuttavan mahdollisesti Suomeen hakeutumista lisäävästi. Lapsia koskevien lainsäädännöllisten ratkaisujen tulee rakentua ensisijaisesti lapsen edun – hänen perus- ja ihmisoikeuksiensa mahdollisimman täysimääräisen toteutumisen – lähtökohdalle. Suomeen saapuvien turvapaikanhakijoiden määrällä ei voida perustella lapsen etua koskevaa lainsäädännöllistä ratkaisua.  Lasten yhdenvertaisuus  Esityksestä käy ilmi, ettei säilöön otetuilla lapsilla ole mahdollisuutta käydä koulua eivätkä heidän oikeutensa muutoinkaan toteudu kaikilta osin asianmukaisesti. Säilöönoton kuluessa on huolehdittava lapsen kaikkien perus- ja ihmisoikeuksien toteutumisesta. MLL kiinnittää huomiota siihen, että lapsella on oltava muun muassa mahdollisuus osallistua perusopetukseen. Lapsen oikeudesta riittävään terveydenhuoltoon ja psykososiaaliseen tukeen on huolehdittava. Lapsella on oltava myös mahdollisuus lapsen oikeuksien sopimuksen 31 artiklan mukaisesti riittävään lepoon, leikkiin ja virkistystoimintaan.  Lapsen näkemysten selvittäminen  Lapsen oikeuksien sopimuksen 12 artiklan ja Suomen perustuslain 6 §:n mukaan lapsen on saatava vapaasti ilmaista näkemyksensä kaikissa itseään koskevissa asioissa ja tämä näkemys on otettava huomioon lapsen iän ja kehitystason mukaisesti. MLL korostaa, että viranomaisten on kaikissa tapauksissa selvitettävä lapsen oma näkemys säilöönotosta ja otettava se huomioon, kun harkitaan, mikä on lapsen etu kyseessä olevassa asiassa. Lapsen mielipiteen selvittämisen on tapahduttava lapselle ymmärrettävällä kielellä. MLL katsoo, että velvollisuus selvittää lapsen mielipide ennen säilöönottopäätöksen tekemistä on kirjattava lakiin.  MLL kiinnittää huomiota siihen, että lapselle on annettava hänelle ymmärrettävällä kielellä riittävästi tietoa hänen oikeuksistaan säilöönottoa koskevassa asiassa. Tämä on välttämätöntä jo senkin takia, että lapsi voisi muodostaa näkemyksensä asiasta.  Iänmääritys  Lakiesityksen perusteluissa todetaan, että lapsena esiintyvää henkilöä on kohdeltava lapsena, kunnes lääketieteellinen iänmääritys on tehty. MLL katsoo, ettei maininta perusteluissa ole riittävä vaan tämä lähtökohta on otettava mukaan lakitekstiin.  Esityksestä käy ilmi, että viranomaiset ottavat usein jonkin toisen EU:n jäsenmaan viranomaisten tekemän ikäarvion annettuna kiinnittämättä huomiota siihen, millaisin menetelmin ikä on selvitetty. Ikäarvio voi perustua esimerkiksi ulkonäköön. On otettava huomioon, etteivät lapset itsekään välttämättä ole tietoisia tarkasta iästään. MLL huomauttaa, että riittämättömiin menetelmiin perustuva iänmääritys voi loukata vakavasti lapsen oikeuksia.  Pelkkä lääketieteellinen testi ei riitä. Tämän lisäksi on välttämätöntä, että henkilön voidaan kokonaisuutena arvioiden riittävällä todennäköisyydellä todeta olevan ilmeisesti aikuinen. Lapsen edun näkökulmasta on haitallista, jos lapsi tulee kohdelluksi aikuisena.  Säilössä pitämisen kesto  MLL katsoo, että lapsen edun toteutuminen säilöönoton yhteydessä edellyttää, että säilössä pitämiselle säädetään enimmäiskesto, kuten muissa pohjoismaissa. Muussa tapauksessa on vaarana, että lasta pidetään säilössä viikkoja tai kuukausia, mikä ei voi olla lapsen edun mukaista. Enimmäiskesto voisi olla esimerkiksi 72 tuntia  Säilöönottotilat  Esityksestä käy ilmi, ettei saatavilla ole tarkkaa tietoa siitä, missä lapsia säilytetään nykyisin. Lapsilla on oikeus oleskella heille soveltuvissa tiloissa. Jatkossa tulisi varmistaa, että esityksessä mainittu ehdotus Metsälän vastaanottoyksilön laajentamisesta toteutuu käytännössä. MLL huomauttaa, että säilöönottotilojen riittävyys on käytännön järjestelyihin liittyvä kysymys, jonka ratkaisemisessa on otettava lähtökohdaksi säilöön otettujen lasten tarpeet ja intressit.  **MLL:n keskeisimmät esitykset tiivistetysti**   * Alaikäisiä säilöön otettavia lapsia on kohdeltava yhdenvertaisesti muiden lasten kanssa riippumatta heidän tai heidän vanhempiensa taustasta tai ominaisuuksista. Heillä on samat oikeudet kuin maassa jo olevilla lapsilla. * Säilöönoton kuluessa on huolehdittava lapsen kaikkien perus- ja ihmisoikeuksien toteutumisesta. * Viranomaisten on kaikissa tapauksissa selvitettävä lapsen oma näkemys säilöönotosta ja otettava se huomioon, kun harkitaan, mikä on lapsen etu kyseessä olevassa asiassa. * Lakitekstiin on otettava mukaan maininta, jonka mukaan lapsena esiintyvää henkilöä on kohdeltava lapsena, kunnes lääketieteellinen iänmääritys on tehty. * Lapsen säilössä pitämiselle tulee säätää enimmäiskesto. * Säilöön otetuilla lapsilla on oikeus oleskella lapsille soveltuvissa tiloissa.   Helsingissä 18.5.2012  Mannerheimin Lastensuojeluliitto ry  Mirjam Kalland  pääsihteeri  Suvianna Hakalehto-Wainio  asiantuntijalakimies |
|  |
|  |